12.1.2022
EL
Επίσημη Εφημερίδα της Ευρωπαϊκής Ένωσης
C 15/131 Πέμπτη 20 Μαΐου 2021
17.
υπογραμμίζει, από την άλλη πλευρά, ότι η υπερσυγκέντρωση του πληθυσμού σε ορισμένες αστικές περιοχές έχει ήδη οδηγήσει σε αρνητικές παράπλευρες επιπτώσεις, όπως συμφόρηση, αύξηση του κόστους στέγασης και μεταφορών, ρύπανση, ανεπάρκεια νερού, προβλήματα διάθεσης αποβλήτων, αυξημένη κατανάλωση ενέργειας, υποβάθμιση της ποιότητας ζωής και άτακτη αστική εξάπλωση, καθώς και σημαντικό κίνδυνο φτώχειας και κοινωνικού αποκλεισμού, καθώς και αβεβαιότητα για ορισμένα τμήματα του πληθυσμού· υπογραμμίζει ότι αυτές οι αρνητικές επιπτώσεις είχαν ως αποτέλεσμα οι τοπικές αρχές να μην είναι σε θέση να παρέχουν υπηρεσίες σε όλους τους κατοίκους των αστικών περιοχών· προειδοποιεί σχετικά με ορισμένες από τις αρνητικές επιπτώσεις που έχει η υψηλή συγκέντρωση πληθυσμού στις αστικές περιοχές στη δημόσια υγεία, τις οποίες ανέδειξε η πανδημία COVID-19· 18. επισημαίνει ότι η μετανάστευση έχει άμεσο αντίκτυπο στην πολυδεκτικότητα των πόλεων, και απαιτεί προσαρμοσμένες πολιτικές απαντήσεις και μέτρα στήριξης σε διαφορετικά εδαφικά πλαίσια· υπενθυμίζει εν προκειμένω ότι οι οικονομικοί μετανάστες συνεισφέρουν περισσότερο σε φόρους και κοινωνικές εισφορές σε σύγκριση με τις ατομικές παροχές που λαμβάνουν· τονίζει την ανάγκη να ενισχυθούν οι πολιτικές ένταξης και να υποστηριχθούν οι τοπικές και περιφερειακές αρχές στο πλαίσιο αυτό·
Προσαρμοσμένες απαντήσεις: εύρεση λύσεων στο πρόβλημα της δημογραφικής παρακμής 19.
υπογραμμίζει τη σημασία των υφιστάμενων πρωτοβουλιών όπως η ευρωπαϊκή σύμπραξη καινοτομίας για την ενεργό και υγιή γήρανση, η αυτόνομη διαβίωση υποβοηθούμενη από το περιβάλλον και οι κοινότητες της γνώσης και της καινοτομίας για τον ψηφιακό τομέα και τον τομέα της υγείας του ΕΙΤ· καλεί την Επιτροπή να λάβει υπόψη τις λύσεις που έχουν ήδη αναπτυχθεί από αυτές τις πρωτοβουλίες για την προσαρμογή στη δημογραφική αλλαγή στο πλαίσιο της ανταπόκρισης στις δημογραφικές προκλήσεις που αντιμετωπίζουν οι ευρωπαϊκές περιφέρειες· υπογραμμίζει ότι το ευρωπαϊκό πλαίσιο επαγγελματικών προσόντων για τη διά βίου μάθηση είναι σημαντικό ως μέσο στήριξης της εκπαίδευσης και της κατάρτισης στις περιοχές που κινδυνεύουν από πληθυσμιακή συρρίκνωση· 20. τονίζει ότι οι τοπικές, περιφερειακές και εθνικές αρχές, οι επαγγελματικές ενώσεις και οι ΜΚΟ είναι ζωτικής σημασίας για τον προσδιορισμό και την αξιολόγηση των ειδικών επενδυτικών αναγκών στις αγροτικές και αστικές περιοχές για την κινητικότητα, την εδαφική προσβασιμότητα και βασικές υπηρεσίες, και, ως εκ τούτου, για την απελευθέρωση του δυναμικού των εν λόγω περιοχών, μεταξύ άλλων όσον αφορά τις οικονομικές, κοινωνικές και δημογραφικές εξελίξεις· πιστεύει, ως εκ τούτου, ότι θα πρέπει να διαδραματίζουν αποφασιστικό ρόλο ως ενεργοί συμμετέχοντες στην ανάπτυξη εδαφικών στρατηγικών που απορρέουν από τις τοπικές κοινότητες· επισημαίνει ότι είναι σημαντικό να περιλαμβάνεται, όπου αυτό είναι δυνατόν, ειδική δημοσιονομική ανταπόκριση για την ανατροπή των δημογραφικών εξελίξεων στα σχετικά προγράμματα της ΕΕ, και να διενεργούνται εκτιμήσεις των επιπτώσεων που έχουν οι δημόσιες πολιτικές στη δημογραφική κατάσταση· επισημαίνει ότι η εδαφική προσέγγιση των μηχανισμών της ΕΕ, όπως η βιώσιμη αστική ανάπτυξη, οι στρατηγικές τοπικής ανάπτυξης με πρωτοβουλία κοινοτήτων ή οι Ολοκληρωμένες Εδαφικές Επενδύσεις (ΟΕΕ) θα μπορούσαν να αποτελέσουν χρήσιμα εργαλεία που μπορούν να χρησιμοποιηθούν για τη διατήρηση και τη δημιουργία θέσεων εργασίας, τη βελτίωση της ελκυστικότητας των περιφερειών, και την αύξηση της προσβασιμότητας σε υπηρεσίες σε τοπικό επίπεδο· αναγνωρίζει το μεγάλο δυναμικό της κυκλικής οικονομίας και της βιοοικονομίας για την αναζωογόνηση των εν λόγω περιοχών, και ζητεί ειδικά προσαρμοσμένη τεχνική βοήθεια για τη στήριξη των τοπικών και περιφερειακών αρχών όσον αφορά τον σχεδιασμό και την υλοποίηση αυτών των στρατηγικών, μεταξύ άλλων μέσω της χρήσης συμμετοχικών μεθόδων που περιλαμβάνουν τοπικούς ενδιαφερόμενους φορείς, κοινωνικούς εταίρους και την κοινωνία των πολιτών· 21. επισημαίνει ότι είναι αναγκαίο να αναπτυχθεί ένα ευρωπαϊκό αγροτικό θεματολόγιο που να αποσκοπεί στη βελτίωση της προσβασιμότητας, της ελκυστικότητας και της βιώσιμης ανάπτυξης των αγροτικών και απομακρυσμένων περιοχών, ώστε να υπάρξει θετικός αντίκτυπος στην εύρυθμη λειτουργία της αλυσίδας εφοδιασμού και της εσωτερικής αγοράς· σημειώνει ότι η προσβασιμότητα και η ελκυστικότητα αυτών των περιοχών μπορεί να ενισχυθεί μέσω της πρόσβασης σε κεφάλαια για επιχειρηματίες και ΜΜΕ και μέσω επενδύσεων σε οικοσυστήματα καινοτομίας για τη στήριξη της δημιουργίας γνώσης και της τεχνολογικής διάδοσης, καθώς και μέσω της παροχής δημόσιων και βασικών υπηρεσιών υψηλής ποιότητας, της ψηφιοποίησης, μεταξύ άλλων για τις μικρές επιχειρήσεις, της ψηφιακής καινοτομίας και της ψηφιακής συνδεσιμότητας και υπηρεσιών μεταφορών υψηλής ποιότητας· πιστεύει ότι οι τοπικές και περιφερειακές αρχές θα πρέπει να προσδιορίσουν την παροχή κατάλληλων υπηρεσιών, με τον αποδοτικότερο δυνατό τρόπο, και ότι η έννοια της «αγροτικής θωράκισης» θα πρέπει να χρησιμοποιείται για την αντιμετώπιση των ειδικών αναγκών των αγροτικών και απομακρυσμένων περιοχών, με έμφαση στην εφαρμογή των πολιτικών και στην παροχή κατάλληλων λύσεων· 22. επαναλαμβάνει ότι τα δίκτυα μεταφορών μπορούν να διαδραματίσουν αποφασιστικό ρόλο στην αντιμετώπιση της δημογραφικής αλλαγής και την ανάσχεση της πληθυσμιακής συρρίκνωσης μέσω της ενίσχυσης της συνδεσιμότητας μεταξύ αγροτικών και αστικών περιοχών, μεταξύ άλλων μέσω επενδύσεων στις δημόσιες μεταφορές και σε άλλες υπηρεσίες κινητικότητας στις αγροτικές περιοχές· υπογραμμίζει, στο πλαίσιο αυτό, ότι είναι σημαντικό να βελτιωθούν οι υποδομές μεταφορών, μεταξύ άλλων μέσω της συντήρησης και της αναζωογόνησης των υφιστάμενων μεταφορικών συνδέσεων και της παροχής συνδέσεων με το ΔΕΔ-Μ, οι οποίες είναι ιδιαίτερα σημαντικές στις αγροτικές, περιφερειακές, νησιωτικές και εξόχως απόκεντρες περιοχές, μέσω της στήριξης της μετάβασης σε βιώσιμα και έξυπνα δίκτυα μεταφορών και της ενίσχυσης της διαλειτουργικότητας των συστημάτων μεταφορών στο πλαίσιο της στρατηγικής για τη βιώσιμη και έξυπνη κινητικότητα·